钦定古今图书集成/明伦汇编/官常典/第212卷 > 刘瞻
## 钦定古今图书集成/明伦汇编/官常典/第212卷 > 刘瞻

按《唐书》本传：“瞻字几之，其先出彭城，后徙桂阳。举进
士、博学宏词，皆中。徐商辟署盐铁府，累迁太常博士。
刘瑑执政，荐为翰林学士，拜中书舍人，进承旨，出为
河中节度使。咸通十一年，以中书侍郎同中书门下
平章事。同昌公主薨，懿宗捕太医韩绍宗等送诏狱，
逮系宗族数百人，瞻喻谏官皆依违无敢言，即自上”
疏固争：“绍宗穷其术不能效，情有可矜。陛下徇爱女，
囚平民，忿不顾难，取肆暴不明之谤。”帝大怒，即日赐
罢，以检校刑部尚书、同平章事为荆南节度使。路岩、
韦保衡从为恶言闻帝，俄斥廉州刺史。于是翰林学
士郑畋以责诏不深切，御史中丞孙瑝、谏议大夫高
湘等坐与瞻善，分贬岭南。岩等殊未慊，按图视驩州，
道万里，即贬驩州司户参军事。命李庾作诏极诋，将
遂杀之。天下谓瞻鲠正，特为谗挤，举以为冤。幽州节
度使张公素上疏申解，岩等不敢害。僖宗立，徙康、虢
二州刺史，以刑部尚书召，复以中书侍郎平章事。居
位三月卒。瞻为人廉约，所得俸以馀济亲旧之窭困
者。家不留储，无第舍，四方献馈不及门，行己终始完
洁。